Sirpa Suhonen
Tekniikan Sanastokeskus
Albertinkatu 23 A 12
00120 HELSINKI			24.9.2002

Riina Kosunen
Valtioneuvoston kielipalvelu
Valtioneuvoston kanslia
PL 23
00023 VALTIONEUVOSTO

LAUSUNTO VALTIONEUVOSTOSANASTON LUONNOKSESTA

Valtioneuvostosanaston luonnos on perusteellisesti ja systemaattisesti laadittu. Hyvää työtä!

Numerot viittaavat luonnoksen tietuenumeroon.

3
Sana valtionpää kuulostaa omituiselta. Valtionpäämies on tutumpi ilmaus, mutta viittaa tietysti sukupuoleen. Toisaalta eihän nimityksestä virkamies kukaan kai kuvittele, että kyseinen henkilö on aina mies.

Onko määritelmä edes tarpeellinen tässä vai voisiko selitteen tärkeimmistä kohdista muokata uudenlaisen määritelmän?

6 ja 7
Eikö koskaan voi tulla sellaista tilannetta, että hallituspuolueilla ei olisi enemmistöä eikä vähemmistöä vaan että tilanne olisi ns. tasan? Jos voisi tulla, mikä olisi silloin hallituksen nimi?

14
Onko todella käsite?

17
Minusta huomautukseksi riittäisi "Talousneuvoston puheenjohtajana toimii pääministeri", koska loppu vain toistaa määritelmässä jo sanottua.

Kaavio Valtioneuvoston istunnot ja kokoukset
- valtioneuvoston istunto pitäisi olla lihavoituna, se on hakusana, vaikkei sitä olekaan määritelty, mutta onhan sillä selitys
- miksei tässä kaaviossa ole määritelmiä?

48
selite: Pitäisikö olla: valtioneuvostossa (2) käsiteltävät asiat?

54
Miksi määritelmässä on (...ministeriössä)? Mielestäni se vain haittaa ymmärtämistä. Itse termi ja esimerkki kertovat jo tarpeellisen.

Säädökset
Miksi joidenkin termien kohdalla on kerrottu, että tämä on alakäsite ja tämä yläkäsite? Niin ei kuitenkaan ole tehty kaikissa kohdissa, joissa se olisi mahdollista. Mielestäni riittäisi vain Ks. myös: asetus. Tieto entisistä nimityksistä on aiheellinen.

75
Miksi määritelmässä mainitaan sekä perustuslaki että laki? Eikö pelkkä laki riittäisi, onhan perustuslakikin laki?

83
Tilakertomus on kyllä terminä tosi läpinäkymätön, miksi se on suositettava?

86 ja 87
Mielestäni olisi selkeämpää, jos selitteessä kerrottaisiin esimerkiksi, että valtion talousarvioesityksen aikaisempi nimitys (vuoteen 1992 asti) oli esitys tulo- ja menoarvioksi. Ks. myös -merkinnästä tulee sellainen olo, että sieltä löytyy lisätietoja esim. lähikäsitteestä, vaikka vieressä lukee sana entinen. Vanhentuneella termillä voisi silti olla oma tietueensa, kuten nytkin.

88
Kaavion mukaan kyseinen osa ei aina esiinny kokonaisuuden osana (poikkiviiva), mutta määritelmässä kyllä sanotaan näin. Voisiko muuttaa "... joka usein sisältyy eduskunnalle annettavaan hallituksen esitykseen"? Lakiehdotuksen kai voi antaa jokin muukin taho kuin hallitus.

91
Onko hallitusohjelmastakin luottamusäänestys? Ainakin tämän määritelmän ja valtioneuvoston tiedonannon määritelmän mukaan on.

96
Määritelmä ja huomautus eivät oikein toimi, koska valtion talousarvioesitys on hallituksen esitys (tai ainakin se on määritelty niin).

98
En oikein ymmärrä kirjallisen kysymyksen jaottelua "muut kuin asiakirjamuotoiset tiedonvaihtotavat" -otsikon alle. Eikö kirjallisesti toimitettava kysymys, johon on vastattavakin kirjallisesti, ole asiakirja? Sama kai koskee tietuetta 97 välikysymys; eikö sekin voida antaa kirjallisesti, jolloin se on asiakirja? Entä 101 pääministerin ilmoitus, voidaanko se antaa kirjallisesti, jolloin sekin on asiakirja?

Kaavio Historialliset käsitteet / säädökset
- voisiko päivämääriä muuttaa siten, että toiset olisivat 28.2.2000 saakka (vai onko se 29.2.2000?) ja toiset 1.3.2000 lähtien? CD-perussanakirjasta: saakka - paikan, ajan t. määrän rajaa ilmaisemassa (ei aina selvää, kuuluuko pääsanan tarkoittama seikka mukaan vai ei).
- sama koskee tietysti määritelmien päivämääriä

111
Onko aikaisemmassa sanastossa ollut virhe, kun siellä on elintarvikeministeriö ja tässä luonnoksessa on elintarveministeriö?

119
Eikö salkuttomia ministereitä todellakaan ole ollut vuoden 1949 jälkeen?

130
Eikö ministerivastuulaki ole epävirallinen termi?

131, 132 ja 133
Miksi näissä on kerrottu, että termi on vanhentunut? Otsikkona jo on historialliset termit ja käsitteet eikä muidenkaan sen alla olevien termien kohdalla lue vanhentunut tai entinen. Vanhentuneisuus näkyy määritelmästäkin.